CELEX: 32021D1029(01)
Language: lv
Date: 2021-08-11 00:00:00
Title: Eiropas Prokuratūras Kolēģijas Lēmums (2021. gada 11. Augusts), ar ko groza un papildina EPPO reglamentu un lēmumu par Pastāvīgajām palātām 2021/C 439/05

29.10.2021   
               
               
                  LV
               
               
                  Eiropas Savienības Oficiālais Vēstnesis
               
               
                  C 439/5
               
            
         EIROPAS PROKURATŪRAS KOLĒĢIJAS LĒMUMS
         (2021. gada 11. Augusts),
         ar ko groza un papildina EPPO reglamentu un lēmumu par Pastāvīgajām palātām
         (2021/C 439/05)
         Eiropas Prokuratūras (EPPO) Kolēģija,
         ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei (turpmāk – “EPPO regula”), un jo īpaši tās 21. pantu,
         ņemot vērā Eiropas galvenās prokurores sagatavoto priekšlikumu,
         tā kā:
         
                     1.
                  
                  
                     Kolēģija savā ārkārtas sanāksmē 2021. gada 9. jūnijā lēma, ka ir nepieciešams izveidot īpašus noteikumus izņēmuma gadījumiem, kas paredzēti regulas 28. panta 4. punktā.
                  
               
                     2.
                  
                  
                     Pēc Eiropas galvenās prokurores pieprasījuma Kolēģijas darba grupa izstrādāja jaunus noteikumus, ar kuriem īsteno regulas 28. panta 4. punktu, un iesniedza tos Eiropas galvenajam prokuroram, lai izstrādātu priekšlikumu Kolēģijas lēmumam, ar ko groza un papildina reglamentu.
                  
               
                     3.
                  
                  
                     Iekšējā reglamenta grozījumi paredz nelielus grozījumus EPPO Kolēģijas 2020. gada 25. novembra Lēmumā 015/2020 par Pastāvīgajām palātām.
                  
               
                     4.
                  
                  
                     Saskaņā ar reglamenta 70. pantu Eiropas galvenā prokurore 2021. gada 12 jūlijā Kolēģijai paziņoja motivētu grozījumu priekšlikumu.
                  
               
                     5.
                  
                  
                     Kolēģija Eiropas galvenās prokurores sagatavoto priekšlikumu izskatīja 2021. gada 11. augusta sanāksmē,
                  
               IR PIEŅĒMUSI ŠO LĒMUMU.
         
            1. pants
            Reglamenta grozījumi un papildinājumi
            EPPO Kolēģijas Lēmumu 003/2020 (2020. gada 12. oktobris) par Eiropas Prokuratūras reglamentu groza un papildina, kā norādīts turpmāk.
            
                        I.
                     
                     
                        Reglamenta 19. panta 1. punktu groza un papildina, kā norādīts turpmāk:
                        
                           “1.   Ar lēmumu par Pastāvīgajām palātām nosaka sistēmu, pēc kuras tiek veikta lietu sadale Pastāvīgajām palātām. Sistēma ir balstīta uz nejaušu, automātisku un pamīšu lietu sadali Pastāvīgajām palātām, kuru pastāvīgo locekļu starpā nav uzraugošā Eiropas prokurora, atbilstīgi katras jaunas lietas reģistrācijas secībai, un tā nodrošina vienlīdzīgu Pastāvīgo palātu noslodzes sadali. Lietu uzreiz pēc tās reģistrēšanas pēc nejaušības principa iedala Pastāvīgajai palātai, kuras pastāvīgo locekļu starpā nav uzraugošā Eiropas prokurora. Lai pārņemtu lietu, to pēc nejaušības principa iedala Pastāvīgajai palātai, kuras sanāksme ir paredzēta no trešās līdz piektajai dienai pēc lietas reģistrēšanas.”
                        
                     
                  
                        II.
                     
                     
                        Reglamenta 39. panta 1. un 2. punktu groza, kā norādīts turpmāk:
                        
                           “1.   Eiropas deleģētais prokurors vai attiecīgais Eiropas prokurors pārbauda visu saskaņā ar 38. panta 1. punktu reģistrēto informāciju, lai izvērtētu, vai pastāv pamats izmantot EPPO kompetenci.
                        
                        
                           2.   Eiropas prokurors pēc lietu pārvaldības sistēmas paziņojuma saskaņā ar 38. panta 5. punktu uzdod Eiropas deleģētajam prokuroram veikt pārbaudi. Eiropas prokurors var pats personīgi veikt izmeklēšanu situācijās, kas minētas regulas 28. panta 4. punktā. Eiropas prokurors nosaka pārbaudes uzdošanas procesu, kas var ietvert uz noteikumiem balstītu sadali, tostarp lietām, kurās Eiropas deleģētais prokurors informāciju ieguvis ex officio.”
                        
                     
                  
                        III.
                     
                     
                        Reglamenta 40. panta 3.–7. punktu groza, kā norādīts turpmāk:
                        
                           “3.   Pārbaudi veic, izmantojot visus EPPO pieejamos informācijas avotus un jebkurus Eiropas prokuroram vai attiecīgajam Eiropas deleģētajam prokuroram pieejamos avotus, saskaņā ar piemērojamiem valsts tiesību aktiem, ieskaitot tos, kas viņam/-ai būtu pieejami, rīkojoties valsts līmenī. Pārbaudes mērķiem attiecīgi Eiropas prokurors vai Eiropas deleģētais prokurors var izmantot EPPO darbiniekus. Ja tas ir lietderīgi, EPPO var apspriesties un apmainīties ar informāciju ar Savienības iestādēm, struktūrām, birojiem un aģentūrām, kā arī valstu iestādēm, aizsargājot iespējamās gaidāmās kriminālizmeklēšanas integritāti.
                        
                        
                           4.   Eiropas deleģētais prokurors vai attiecīgā gadījumā – Eiropas prokurors pabeidz ar izmeklēšanas pārņemšanu saistīto pārbaudi vismaz divas dienas pirms regulas 27. panta 1. punktā noteiktā termiņa beigām. Ar izmeklēšanas sākšanu saistīto pārbaudi pabeidz ne vēlāk kā 20 dienas pēc tās uzdošanas.
                        
                        
                           5.   Gadījumos, kad pārbaudes uzdevums ir uzticēts Eiropas deleģētajam prokuroram, ja Eiropas deleģētais prokurors noteiktajā termiņā nepabeidz pārbaudi attiecībā uz izmeklēšanas sākšanu vai arī informē, ka nespēs to izdarīt noteiktajā termiņā, par to informē Eiropas prokuroru, kurš, ja tas ir lietderīgi, pagarina pieejamo termiņu vai sniedz attiecīgu norādījumu Eiropas deleģētajam prokuroram.
                        
                        
                           6.   Ja lēmums attiecas uz pārņemšanu, Eiropas deleģētais prokurors vai attiecīgā gadījumā – Eiropas prokurors var lūgt Eiropas galvenajam prokuroram par ne vairāk kā piecām dienām pagarināt termiņu, kurā pieņem lēmumu par pārņemšanu.
                        
                        
                           7.   Ja Eiropas prokurors vai attiecīgais Eiropas deleģētais prokurors nepieņem lēmumu noteiktajā termiņā, to uzskata par apsvērumu nepārņemt lietu un attiecīgi piemēro 42. pantu.”
                        
                     
                  
                        IV.
                     
                     
                        Reglamenta 40. pantā pēc 7. punkta iekļauj jaunu 7.a punktu ar turpmāko saturu:
                        
                           “7.a   Ja pārbaudi veic Eiropas prokurors, pēc informācijas provizoriska izvērtējuma regulas 26., 27. panta un 28. panta 4. punkta nolūkā Eiropas prokurors parasti lietu nodod Eiropas deleģētajam prokuroram 24 stundu laikā, lai tas turpinātu darbu saskaņā ar reglamenta 41. vai 42. pantu.
                           Situācijās, kad Eiropas prokurors uzskata, ka ir izpildīti regulas 28. panta 4. punktā paredzētie nosacījumi, viņš/-a rīkojas bez liekas kavēšanās saskaņā ar reglamenta 52. panta 1. un 2. punktu. Šādās situācijās, ja Eiropas prokurors ir saņēmis kompetentās Pastāvīgās palātas apstiprinājumu veikt izmeklēšanu personīgi, viņš/-a pieņem motivētu lēmumu sākt izmeklēšanu vai ierosināt lietu personīgi un sāk apkopot lietas materiālus saskaņā ar reglamenta 41. panta 1. punktu. Ja apstiprinājums netiek saņemts, uzraugošais Eiropas prokurors lietu bez liekas kavēšanās nodod Eiropas deleģētajam prokuroram.”
                        
                     
                  
                        V.
                     
                     
                        Reglamenta 41. panta 1. punktu groza, kā norādīts turpmāk:
                        
                           “1.   Ja EPPO pēc pārbaudes nolemj īstenot savu kompetenci, sākot izmeklēšanu vai pārņemot lietu, tiek uzsākta lietas materiālu apkopošana un tai lietas materiālu indeksā (turpmāk – indekss) tiek piešķirts identifikācijas numurs. Lietu pārvaldības sistēma automātiski izveido pastāvīgu saiti ar saistīto reģistrāciju saskaņā ar 38. panta 1. punktu.”
                        
                     
                  
                        VI.
                     
                     
                        Reglamenta 41. panta 2. punkta pēdējo daļu groza turpmākajā veidā:
                        “Iepriekš a) punkta x)–xv) apakšpunktā minēto kategoriju personas datus indeksā ievada tikai tiktāl, ciktāl tas ir praktiski iespējams, ņemot vērā operatīvās intereses un pieejamos resursus. Lietas materiālu izmeklēšanas laikā indeksa atsauces regulāri atjaunina. Lietu pārvaldības sistēma periodiski informē Eiropas prokuroru un Eiropas deleģēto prokuroru, ja indeksā nav ievadīta noteiktu kategoriju informācija.”
                     
                  
                        VII.
                     
                     
                        Reglamenta 41. panta 3. punktu groza, kā norādīts turpmāk:
                        
                           “3.   Lietu pārvaldības sistēma informē uzraugošo Eiropas prokuroru, Pastāvīgo palātu un Eiropas galveno prokuroru.”
                        
                     
                  
                        VIII.
                     
                     
                        Reglamenta 41. panta 4. punktu groza, kā norādīts turpmāk:
                        
                           “4.   Ja Eiropas deleģētais prokurors, kurš nodarbojas ar lietu, vai Eiropas prokurors, kas veic izmeklēšanu saskaņā ar regulas 28. panta 4. punktu, uzskata, ka, lai saglabātu izmeklēšanas integritāti, ir nepieciešams īslaicīgi atlikt pienākumu informēt iestādes, kas minētas regulas 25. panta 5. punktā, 26. panta 2. un 7. punktā, viņš/viņa nekavējoties informē pārraugošo Pastāvīgo palātu. Tā var iebilst pret šo lēmumu un uzdot Eiropas deleģētajam prokuroram vai attiecīgā gadījumā – Eiropas prokuroram, kas rīkojas saskaņā ar regulas 28. panta 4. punktu, nekavējoties veikt attiecīgo informēšanu.”
                        
                     
                  
                        IX.
                     
                     
                        Reglamenta 42. panta 1. punktu groza, kā norādīts turpmāk:
                        
                           “1.   Ja Eiropas deleģētais prokurors pēc pārbaudes veikšanas uzskata, ka nav jāsāk izmeklēšana vai jāpārņem lieta, viņš/viņa ieraksta reģistrā iemeslus. Šo apsvērumu paziņo lietu nodevušajam Eiropas prokuroram, un tā pārskatīšanu uztic kompetentajai Pastāvīgajai palātai.”
                        
                     
                  
                        X.
                     
                     
                        Reglamenta 43. panta 1. un 2. punktu groza, kā norādīts turpmāk.
                        
                           “1.   Neskarot iespēju nodot lietu citam prokuroram saskaņā ar regulas 49. pantu un neskarot regulas 28. panta 4. punktu, Eiropas deleģētais prokurors, kurš nolēmis sākt vai pārņemt izmeklēšanu, to arī veic.
                        
                        
                           2.   Ja to atļauj valsts tiesību akti, Eiropas prokurors var uzdot vienam vai vairākiem tās pašas dalībvalsts Eiropas deleģētajiem prokuroriem veikt izmeklēšanu reizē ar Eiropas deleģēto prokuroru, kurš nodarbojas ar lietu. Attiecīgais Eiropas prokurors izmeklēšanu var veikt personīgi, ja ir izpildīti regulas 28. panta 4. punktā paredzētie nosacījumi.”
                        
                     
                  
                        XI.
                     
                     
                        Reglamenta 52. pantu groza un papildina, kā norādīts turpmāk:
                        
                           “52. pants
                           Eiropas prokurora veiktā izmeklēšana
                           
                              1.   Ja pēc tam, kad EPPO ir reģistrējusi informāciju saskaņā ar regulas 28. panta 4. punktu, attiecīgais Eiropas prokurors uzskata, ka izmeklēšana viņam/-ai būtu jāveic personīgi, viņš/-a pirms motivēta lēmuma pieņemšanas saskaņā ar regulas 28. panta 4. punkta pirmās daļas a), b) vai c) apakšpunktu lūdz Pastāvīgās palātas apstiprinājumu, izmantojot lietu pārvaldības sistēmu.
                           
                           
                              2.   Panta 1. punktā minētajā lūgumā norāda iemeslus, kādēļ uzraugošajam Eiropas prokuroram būtu jāveic izmeklēšana, ļaujot Pastāvīgajai palātai novērtēt, vai ir izpildīti regulas 28. panta 4. punktā paredzētie nosacījumi.
                           
                           
                              3.   Pastāvīgā palāta var pieprasīt paskaidrojumus no attiecīgā Eiropas prokurora un gadījumā, ja iecelts Eiropas deleģētais prokurors, – no attiecīgā Eiropas deleģētā prokurora, kurš nodarbojas ar lietu.
                           
                           
                              4.   Ja Pastāvīgā palāta dod apstiprinājumu, uzraugošais Eiropas prokurors reģistrē lēmumu lietu pārvaldības sistēmā, kas informē attiecīgo(-os) Eiropas deleģēto(-os) prokuroru(-us), ja tāds(-i) agrāk ir iecelts(-i). Lēmumu paziņo arī valsts iestādēm.
                           
                           
                              5.   Ja Eiropas prokurors pirms Eiropas deleģētā prokurora iecelšanas ir pieņēmis lēmumu saskaņā ar regulas 28. panta 4. punkta a) vai b) apakšpunktu, viņš/-a uzņemas visus Eiropas deleģētā prokurora uzdevumus.
                           
                           
                              6.   Ja Eiropas prokurors veic izmeklēšanu personīgi, pēc analoģijas piemēro 44. pantu.”
                           
                        
                     
                  
         
            2. pants
            Grozījums EPPO Kolēģijas Lēmumā 015/2020 par Pastāvīgajām palātām
            Lēmuma 4. panta a) punktu groza, kā norādīts turpmāk.
            
                        “a)
                     
                     
                        pēc lietas sākšanas EPPO lietu pārvaldības sistēma pēc nejaušības principa to iedala Pastāvīgajai palātai, kuras pastāvīgo locekļu starpā nav uzraugošā Eiropas prokurora. Lai pārņemtu lietu, to uzreiz iedala Pastāvīgajai palātai, kuras sanāksme ir paredzēta no trešās līdz piektajai dienai pēc lietas reģistrēšanas un kuras pastāvīgo locekļu starpā nav uzraugošā Eiropas prokurora.”
                     
                  
         
            3. pants
            Stāšanās spēkā un pārejas noteikumi
            
               1.   Šie noteikumi stājas spēkā trīsdesmitajā dienā pēc tam, kad tos pieņēmusi Eiropas Prokuratūras (EPPO) Kolēģija.
            
            
               2.   Līdz dienai, kad ar šo lēmumu ieviestie grozījumi tiks pilnībā integrēti lietu pārvaldības sistēmas tehniskajās funkcijās, bet ne vēlāk kā trīs mēnešus pēc šī lēmuma stāšanās spēkā, lietu sadali Pastāvīgajām palātām pēc nejaušības principa var veikt manuāli, izlozes kārtībā.
            
         
         
            Luksemburgā, 2021. gada 11. augustā
            
               
                  Kolēģijas vārdā –
               
               
                  Eiropas galvenās prokurores vietnieks
               
               Danilo CECCARELLI